Rinforzar la coesiun naziunala
Cun promover la diversitad linguistica e culturala

(anr) Sut «PARLEZ-VOUS SUISSE?» exista ina cuminanza da lavur. Questa cumpiglia 15 organisaziuns. Tranter quellas sa chatta era la Lia rumantscha. Questa uniun promova la chapientscha vicendaivla tranter las cuminanzas linguisticas. Ella sa cumpona perquai d’organisaziuns da las regiuns correspundentas da la Svizra. D’ina vart sa fatschenta ella cun la tematica da las linguas, da l’autra cun la chapientscha interculturala e la coesiun naziunala. Ella considerescha la diversitad linguistica sco ina schanza irremplazzabla per l’avegnir da la Svizra. Era vul ella ch’il cussegl federal s’occupia danovamain cun la lescha da linguas e la suttamettia uschè spert sco pussaivel al parlament. 

Las tesas da lavur èn fixadas 
Sias pretensiuns ha «PARLEZ-VOUS SUISSE?» formulà en 12 tesas. Questa cuminanza da lavur è conscienta da sia responsabladad. Per ella èn la quadrilinguitad e diversitad ina schanza preziusa per l’avegnir da la Svizra ed ina resursa culturala ed economica. Las quatter linguas èn la pitga purtanta da noss sistem cultural e social. Pertutgads èn tuts ils umans da noss pajais. Preservar lur cultura è ina premissa per l’existenza futura da la Svizra sco naziun, fundada sin voluntad politica. 
In’administraziun federala plurilingua e chantuns plurilings èn part integrala da l’identitad svizra. Perquai dovri sin plaun naziunal in center da cumpetenza da perscrutaziun. Era la scola gioga en quest reguard ina rolla essenziala. Dad ella dependa i, sche la quadrilinguitad e plurilinguitad pon vegnir mantegnidas. Indispensabla è numnadamain ina buna ed effizienta instrucziun da linguas. Quai succeda tras innovaziuns sin il sectur didactic, ma era cun numerusas pussaivladads da barat che noss pajais porscha. Tut quai contribuescha a meglra chapientscha vicendaivla ed a la coesiun naziunala. La plurilinguitad vi-va dentant era da las activitads da bleras organisaziuns da la societad civila. Ina rolla fitg impurtanta per la coesiun naziunala han era las medias. 

Engaschi per finamiras communablas 
Las organisaziuns-commembras da la cuminanza da lavur «PARLEZ-VOUS SUISSE?» èn preschentas en il mintgadi da la diversitad linguistica culturala da la Svizra. Questa cuminanza vul unir tut sias forzas en in champ d’activitads communabel e spera qua tras dad avair dapli effect.